**Nová aplikácia pomôže deťom s autizmom pri komunikácii**

**Centrá k nej môžu bezplatne získať tablety**

Bratislava, 9. február 2017 **– Na Slovensku vznikla aplikácia, ktorá významne pomôže deťom s autizmom pri komunikácii. Na jej vývoji sa podieľali odborníci, ktorí s nimi denne pracujú, ale aj samotní rodičia. Lentalk tak vychádza z reálnych potrieb autistov a je šitá na mieru cieľovej skupine. Navyše, vďaka podpore z Nadačného fondu Lenovo v Nadácii Pontis je dostupná úplne zdarma.**

**Čím je aplikácia Lentalk výnimočná:**

* Šitá na mieru cieľovej skupine – vyvíjaná podľa jej špecifických potrieb
* Testovaná priamo s deťmi
* Kombinuje dve dôležité funkcie – „obrázkovú“ komunikáciu
a harmonogram
* Vysoká miera personalizácie
* Dostupná pre všetkých úplne zdarma

Nová slovenská aplikácia sa volá Lentalk a deťom umožňuje efektívne komunikovať s okolím vďaka obrázkovým kartičkám. *„Po skúsenostiach, ktoré sme získali pri práci s rodinami s dieťaťom s autizmom sme zistili, že im najviac pomôžeme, ak vyvinieme vlastnú slovenskú aplikáciu šitú na mieru ich potrebám,“* povedala Veronika Gilanová, ktorá v Nadácii Pontis koordinuje aktivity Nadačného fondu Lenovo. Aplikácia Lentalk je dostupná pre tablety s operačným systémom Android. Bezplatne si ju môžete stiahnuť v Google Play Store.

**Môže odstrániť aj frustráciu**

Prostredníctvom aplikácie môže dieťa lepšie porozumieť okoliu a dá jednoduchšie vedieť o svojich potrebách. Vďaka tomu sa odstraňuje „problémové správanie“, ktoré je často len frustráciou z nemožnosti vyjadriť sa. Dennodenná práca s aplikáciou tiež zlepšuje verbálne zručnosti a rozvíja u dieťaťa jemnú motoriku.

**Centrá získajú tablety bezplatne**

Nadačný fond Lenovo v Nadácii Pontis už niekoľko rokov pomáha organizáciám pracujúcim s ľuďmi s poruchami autistického spektra a rodinám s deťmi s autizmom. Aplikáciu začali vyvíjať po tom, čo si všimli, že tie zahraničné nie sú postačujúce. „*Konzultácie s odborníkmi a testovanie priamo s deťmi nám pomohli pripraviť obrázky, ktoré sú pre deti dostatočne zrozumiteľné a atraktívne,“* povedala o vývoji aplikácie Hana Bolebruchová, ktorá v spoločnosti Lenovo filantropický program zastrešuje.

**Navyše, organizácie pracujúce s autistickými deťmi môžu na prácu s aplikáciou Lentalk získať tablety zdarma. Nadačný fond Lenovo v Nadácii Pontis totiž vyhlasuje súbežne s uvedením aplikácie výzvu, do ktorej sa môžu prihlásiť takéto organizácie. Výzva je zverejnená na webovej stránke Nadácie Pontis.**

 **Základné funkcie aplikácie**

* **Komunikácia pomocou obrázkov**

Používateľ si môže vybrať z prednastavenej databázy 450 obrázkov alebo z vlastných fotografií, ktoré je možné jednoducho pridať.

* **Hovorené slovo**

Používateľ si môže vybrať, či dieťaťu k obrázku pustí aj nahratý zvuk. Vďaka nemu si dieťa jednoduchšie priradí obrázok k významu. Do aplikácie je možné pridať aj vlastný zvuk (napríklad nahovorený hlasom rodiča).

* **Denný harmonogram**

Prevedie dieťa jeho dennými aktivitami. Pomáha dopredu poznať aktivity, ktoré ho počas dňa čakajú a lepšie sa orientovať v čase. Program je možné nastaviť až na dva týždne dopredu.

* **Vysoká miera personalizácie**

Používateľ si môže prispôsobiť veľkosť a farbu komunikačných kachličiek, ako aj použité obrázky a zvuky.

**Autizmus a problémy s komunikáciou**

Autizmus má u každého človeka individuálne prejavy. Vo všetkých prípadoch však bývajú spoločnými menovateľmi problémy s komunikáciou, predstavivosťou či schopnosťou nadviazať sociálne vzťahy. Tie sa prejavujú aj tak, že dieťa nevie prijať a pochopiť ani základné pokyny, ako napríklad výzvu k jedlu či spánku. Veľmi dobre však reagujú na vizuálne vnemy, preto sa na komunikáciu používajú obrázkové kartičky. Deti s autizmom majú takisto mimoriadne pozitívny vzťah k technológiám a technologickým novinkám. Preto je spojenie obrázkovej komunikácie s aplikáciou ideálnym riešením.

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

***O Nadácii Pontis***

*Nadácia Pontis je jednou z najväčších grantových a operačných nadácií na Slovensku. Podporuje firemnú aj individuálnu filantropiu, firemné dobrovoľníctvo a presadzuje zodpovedné podnikanie. S firmami spolupracuje pri realizácii ich filantropických aktivít a poskytuje im poradenstvo pri tvorbe filantropickej stratégie. Organizuje oceňovanie filantropických aktivít firiem, Via Bona Slovakia. Spravuje nadačné fondy, prostredníctvom ktorých firmy realizujú svoje darcovské aktivity. Nadácia Pontis je administrátorom združenia Business Leaders Forum. Podporuje aktívnu zahraničnú politiku Slovenska a Európskej únie, založenú na podpore občianskej spoločnosti, rozširovaní demokracie a dodržiavaní ľudských práv. V oblasti demokratizácie a rozvojovej spolupráce je aktívna v troch strategických programových oblastiach: rozvojové vzdelávanie, verejná politika a medzisektorová spolupráca. V rámci týchto projektov pôsobí v Keni, Bielorusku, Gruzínsku, Albánsku, Kosove a Moldavsku.  V minulosti realizovali projekty aj v Tunisku, Egypte, na Ukrajine, v Iraku a na Kube.*

Kontakt a doplňujúce informácie:Simona Gembická, PR manažérka, 0903 619 549, simona.gembicka@nadaciapontis.sk.